text: Folkeafstemning er afgørende for Vejlevirksomhed
  07 april 2014 kl. 14.47
  Tyggegummifabrik i Vejle håber på et fælleseuropæisk patent til folkeafstemningen i maj.
  Fordelene ved et fælleseuropæisk patent kan være svær at gennemskue for mange danskere. Men det er det ikke for virksomheden Fertin Pharma i Vejle. De håber på et dansk ja til en europæisk patentdomstol og dermed et fælles patent ved afstemningen d. 25. maj, hvor danskerne også skal stemme til EU-parlamentet.
  For at skabe opmærksomhed omkring folkeafstemningen besøgte finansminister Bjarne Corydon og socialdemokraternes spidskandidat til Europaparlamentsvalget, Jeppe Kofoed, fabrikken i Vejle mandag morgen.
  Pharma Fertin producerer nikotin-tyggegummi og har over 80 patenter.
  Derfor spiller patenter en afgørende rolle for Fertins muligheder for at afsætte tyggegummi.
  Ifølge fabrikken selv vil det være en stor lettelse både økonomisk og administrativt, hvis Fertin fremover kan nøjes med ét fælleseuropæisk patent. I dag skal man søge patent i hvert enkelt land.
  